Nege nou in hegtenis ná KZN-polisievrou se doodEen van die vuurwapens waarop die polisie beslag gelê het. (Foto: SA Polisie) Nadat verskeie mense vroeër in verband met die dood van ŉ KwaZulu-Natalse polisievrou in ondervra is, is nege mense nou in hegtenis geneem vir die moord. Konst. Thandekile Promise Sikhakhane (35) is Dinsdagaand doodgeskiet. Sikhakhane, geklee in haar uniform, was in haar private voertuig op pad werk toe, toe sy twee vroue by ŉ vulstasie in Ladysmith ŉ saamrygeleentheid na Ezakheni gegee het. Volgens die twee vroue het aanvallers op die voertuig losgebrand terwyl hulle Ezakheni genader het, het kol. Brenda Muridili, polisiewoordvoerder, gesê. Sikhakhane het stilgehou en een van die aanvallers het haar motordeur oopgepluk en haar doodgeskiet. Haar dienspistool is geroof en die ander twee vroue is van hulle persoonlike besittings beroof. Die polisie het sy 72 uur-aktiveringsplan in werking gestel en drie dae later is ŉ verdagte met Sikhakhane se dienspistool opgespoor. Nog agt verdagtes is Vrydagaand aangekeer en is nou in hegtenis geneem in verband met die moord. Die polisie het ook op verskeie selfone beslag gelê. (Foto: SA Polisie) Die polisie het ook beslag gelê op die vuurwapen wat vermoedelik gebruik is om Sikhakhane mee te skiet, asook op ses selfone. Die verdagtes, tussen 19 en 44 jaar oud, word aangekla van moord, gewapende roof, die onwettige besit van vuurwapens en ammunisie en die besit van vermoedelik gesteelde eiendom. Hulle verskyn binnekort in die hof. Genl. Khehla Sitole, nasionale polisiehoof, het sy medelye met Sikhakhane se familie betuig. “Ek doen ŉ beroep op die ondersoekspan om te verseker hulle neem ŉ waterdigte saak hof toe wat tot ŉ skuldigbevinding en maksimum vonnis sal lei,” het Sitole gesê.